## Mazón enaltix el compromís amb el territori, la generació d’ocupació i la responsabilitat social de les cooperatives de la Comunitat

*** El president de la Generalitat ha rebut el consell rector de Concoval amb motiu del Dia Internacional de les Cooperatives
* El cap del Consell destaca el cooperativisme valencià “com a referent nacional que ha fet possible que hui siguem la primera capital mediterrània de l’economia social”**

**València.**

El president de la Generalitat, Carlos Mazón, ha enaltit el compromís amb el territori, la generació d’ocupació i la responsabilitat social de les cooperatives valencianes durant la trobada que ha mantingut amb el consell rector de la Confederació de Cooperatives de la Comunitat Valenciana (Concoval), amb motiu del Dia Internacional de les Cooperatives.

En la reunió, en la qual també ha participat el conseller d’Educació, Universitats i Ocupació, José Antonio Rovira, el cap del Consell ha traslladat al president de Concoval, Emilio Sampedro, així com a la resta d’assistents, l’aposta del Consell per continuar enfortint el cooperativisme en el nostre territori “com a motor de creixement i pilar fonamental per a construir una societat més justa i millorar la vida dels valencians”.

Mazón ha realçat l’economia social de les cooperatives valencianes i la seua contribució a l’equilibri, la continuïtat i la sostenibilitat del nostre model socioeconòmic i ha advocat perquè “este paper clau siga atés pels poders públics a l’hora de legislar, donar suport i promocionar el treball que exercixen”.

Així mateix, ha assenyalat el cooperativisme “com una senya d’identitat més del poble valencià” i ha agraït al sector “el seu esforç, dedicació i profunda vocació social”.

Al respecte, ha remarcat el cooperativisme valencià “com a referent nacional que ha fet possible que “hui siguem la primera capital mediterrània de l’economia social”.

Fecha: 03/07/2025